Ο Σταύρος Δήμας είναι ο υποψήφιος Πρόεδρος της Δημοκρατίας. Την ανακοίνωση έκανε ο Πρωθυπουργός με διάγγελμά του λίγη ώρα μετά τη μεταξύ τους συνάντηση στο Μέγαρο Μαξίμου.

«Είναι κατά κοινή ομολογία πρόσωπο που ενώνει πολίτες πέρα από κομματικές προτιμήσεις, που εμπνέει σοβαρότητα, εμπιστοσύνη και σεβασμό», είπε ο κ. Σαμαράς και πρόσθεσε ότι πρόκειται για άνθρωπο «που εκτιμά η ελληνική κοινωνία και σέβεται η διεθνής κοινότητα».

Όπως είπε, «επιλέξαμε την καλύτερη υποψηφιότητα» και με την εκλογή του «η Ελλάδα -απόλυτα σταθερή και οικονομικά και πολιτικά πλέον - θα είναι από κάθε άποψη έτοιμη να προχωρήσει στην επόμενη μέρα της ηρεμίας, της σταθερότητας και της ανάπτυξης».

Εξάλλου, ο Πρωθυπουργός εμφανίστηκε βέβαιος ότι με την εκλογή Προέδρου από τη Βουλή έως το τέλος του μήνα «θα έχουν καθαρίσει τα σύννεφα πια και η χώρα θα είναι έτοιμη να μπει επισήμως στη μετά μνημόνιο εποχή».

Ο κ. Σαμαράς αναφέρθηκε και στην απόφασή του να επισπεύσει την εκλογή του Προέδρου της Δημοκρατίας, προκειμένου να «απομακρύνει την αβεβαιότητα και να αποκαταστήσει πλήρως την πολιτική σταθερότητα».

PRIMEMINISTERGR Το διάγγελμα του Πρωθυπουργού

Σύγκεκριμένα, δήλωσε ότι η εκλογή του Προέδρου της Δημοκρατίας είχε μετατραπεί το τελευταίο διάστημα σε «πρόσχημα εκβιασμού πρόωρων εκλογών». «Κι έτσι», πρόσθεσε, «ενώ οικονομικά είχαμε σταθεροποιηθεί και είχαμε μπει επιτέλους στην ανάκαμψη, δημιουργήθηκαν και πάλι σύννεφα πολιτικής αστάθειας μέσα στην Ελλάδα και πολιτικής αβεβαιότητας για την Ελλάδα στο εξωτερικό».

Εξάλλου, σύμφωνα με τον Πρωθυπουργό, η χθεσινή απόφαση του Eurogroup να εγκρίνει την πιστωτική γραμμή της Ελλάδας και να δώσει τεχνική παράταση δύο μηνών για την ολοκλήρωση της νέας συμφωνίας, δείχνει «ότι και στην Ευρώπη συνειδητοποιούν πλέον ότι η Ελλάδα θα περάσει στην επόμενη μέρα».

Ευ. Βενιζέλος: Εκπληρώνει στο ακέραιο τις προδιαγραφές του προεδρικού αξιώματος

«Πιστεύω ότι είναι ο καταλληλότερος διάδοχος του Κάρολου Παπούλια» δήλωσε από την πλευρά του ο αντιπρόεδρος της κυβέρνησης Ευάγγελος Βενιζέλος.

Κατά τον κ. Βενιζέλο, ο κ. Δήμας είναι ένα πρόσωπο που εκπληρώνει στο ακέραιο τις προδιαγραφές του προεδρικού αξιώματος, «ένα πολιτικό πρόσωπο μετριοπαθές, με μακρά διαδρομή, ευπαρουσίαστο διεθνώς, με μεγάλη υπουργική και κυβερνητική εμπειρία, καταξιωμένο ως επίτροπος Περιβάλλοντος στην Ε.Ε. και μπορεί να ασκήσει τα καθήκοντα του ρυθμιστή του πολιτεύματος, του εκπροσώπου της εθνικής ενότητας, του συμβόλου της συναίνεσης».

Άννα Ασημακοπούλου: Εξαιρετικός ο Στ. Δήμας

Εξαιρετικό χαρακτήρισε τον κ. Δήμα η εκπρόσωπος της ΝΔ Άννα Ασημακοπούλου, σημειώνοντας πως έχει να πει μόνο καλά λόγια γι' αυτόν. «Νομίζω ότι για τον θεσμό και το αξίωμα είναι ένας άνθρωπος απολύτως κατάλληλος» πρόσθεσε.

Νίκος Παππάς: Τον εκτιμώ, αλλά δεν ψηφίζουμε

Από την πλευρά του ο διευθυντής του πολιτικού γραφείου του Αλέξη Τσίπρα, Νίκος Παππάς, σημείωσε πως ναι μεν τον εκτιμά, όμως «δεν είναι θέμα προσώπου»: «Δεν υπάρχει περίπτωση να ψηφίσουμε εμείς. Ο κ. Δήμας είχε και τις πόρτες του ανοιχτές, όταν ήταν υπουργός, σε αντίθεση με την πρακτική άλλων. Νομίζω ότι σε κάθε περίπτωση ας πούμε μια καλή κουβέντα, αλλά τα διλήμματα είναι ιστορικών διαστάσεων».

Το βιογραφικό του Σταύρου Δήμα

Ο Σταύρος Δήμας γεννήθηκε το 1941 στην Κλένια του νομού Κορινθίας. Σπούδασε Νομική στο Πανεπιστημίο Αθηνών και Πολιτικές και Οικονομικές Επιστήμες στο Λονδίνο και τη Νέα Υόρκη.

Την περίοδο 1968-1975, εργάσθηκε στη Wall Street στη Νέα Υόρκη και αργότερα στη Διεθνή Τράπεζα του ΟΗΕ ως ανώτερο στέλεχος, με αρμοδιότητες για επενδύσεις στις χώρες της Μέσης Ανατολής και της Αφρικής.

Το 1975, ανέλαβε υποδιοικητής της Ελληνικής Τράπεζας Βιομηχανικής Ανάπτυξης (ΕΤΒΑ). Παράλληλα ήταν μέλος της Κεντρικής Επιτροπής που έκανε τις διαπραγματεύσεις για την ένταξη της Ελλάδας στην ΕΟΚ.

Το 1977, εξελέγη για πρώτη φορά βουλευτής Επικρατείας με το ψηφοδέλτιο της Ν.Δ..

Το διάστημα 1981-1986, ήταν τακτικό μέλος της αντιπροσωπείας της Ελληνικής Βουλής στο Συμβούλιο της Ευρώπης.

Από τον Οκτώβριο του 1985 έως τον Ιούνιο του 1989, υπήρξε κοινοβουλευτικός εκπρόσωπος της Ν.Δ..

Το 1986, εξελέγη ομόφωνα πρόεδρος της Ομάδας Κοινοβουλευτικού Εργου (ΟΚΕ) Οικονομικών της Ν.Δ..

Στις 8 Δεκεμβρίου 1989, στις εκλογές που διεξήγαγε η Κοινοβουλευτική Ομάδα της ΝΔ εξελέγη μέλος της Κεντρικής Επιτροπής και μία εβδομάδα αργότερα, η Σύνοδος της Κεντρικής Επιτροπής τον εξέλεξε πέμπτο, με 34 ψήφους, μέλος της Εκτελεστικής Επιτροπής του κόμματος.

Στις 25 Ιουλίου 1991, ενώ συνόδευε τον πρωθυπουργό Κ. Μητσοτάκη στο επίσημο ταξίδι του στη Σοβιετική Ενωση, δήλωσε ξαφνικά ότι παραιτείται από υπουργός Βιομηχανίας. Τα αίτια της παραίτησης, τα οποία δεν αποσαφηνίστηκαν από τον ίδιο, απεδώθησαν από το σύνολο του Τύπου σε φραστικό επισόδειο που είχε με τη σύζυγο του πρωθυπουργού κ. Μαρίκα Μητσοτάκη. Η παραίτηση υπεβλήθη και τυπικά στις 27 Ιουλίου - είχε ήδη γίνει αποδεκτή από τον πρωθυπουργό την προηγούμενη ημέρα- ενώ τα καθήκοντα του υπουργού Βιομηχανίας ανατέθηκαν προσωρινά από τις 29 Ιουλίου στον υφυπουργό Β. Μαντζώρη.

AMNAWEBTV Στις 17 Δεκεμβρίου η πρώτη ψηφοφορία για την εκλογή ΠτΔ

Στις 11 Νοεμβρίου 1993, εξελέγη πρόεδρος της Ομάδας Κοινοβουλευτικού Ελέγχου (ΟΚΕ) της ΝΔ για θέματα σχετικά με το υπουργείο Εθνικής Οικονομίας και τρεις ημέρες αργότερα, ανέλαβε γραμματέας της Γραμματείας Προγράμματος του κόμματος.

Στις 24 Απριλίου 1994, στο 3ο Συνέδριο της Nέας Δημοκρατίας, επανεξελέγη μέλος της Κεντρικής Επιτροπής και στις 10 Μαϊου εξελέγη μέλος της Εκτελεστικής Επιτροπής του κόμματος (πρώτος με 89 ψήφους).

Στις 24 Νοεμβρίου 1994, εξελέγη πρόεδρος της Ομάδας Κοινοβουλευτικού Ελέγχου (ΟΚΕ) της Ν.Δ. για θέματα σχετικά με την Εθνική Οικονομία.

Τον Ιανουάριο του 1995, με απόφαση του πρέδρου της Ν.Δ. ορίστηκε γενικός γραμματέας της Κοινοβουλευτικής Ομάδας (Κ.Ο.) του κόμματος.

Στις 23 Μαρτίου 1997, στο 4ο Συνέδριο της Ν.Δ. εξελέγη εκ νέου μέλος της Κεντρικής Επιτροπής και στις 2 Απριλίου του ίδιου έτους, επανεξελέγη δια βοής γραμματέας της Κ.Ο. του κόμματος.

Στις 10 Μαρτίου του 2004, ορίστηκε επίτροπος της Ελλάδας στην Ευρωπαϊκή Ένωση, αρμόδιος για τα χαρτοφυλάκια της Απασχόλησης και των Κοινωνικών Υποθέσεων, στη θέση της Αννας Διαμαντοπούλου, η οποία παραιτήθηκε, ενώ από τον Νοέμβριο του ιδίου χρόνου ανέλαβε υπεύθυνος για θέματα περιβάλλοντος.

Τον Ιούλιο του 2010, μετά από απόφαση του προέδρου της Ν.Δ., Αντώνη Σαμαρά, ανέλαβε καθήκοντα αντιπροέδρου του κόμματος για τους τομείς Οικονομίας, Ανάπτυξης και Ανταγωνιστικότητας, Ναυτιλίας, Ενέργειας, Περιβάλλοντος, Υποδομών και Μεταφορών, Υγείας, Κοινωνικής Πολιτικής και Κυβερνητικού Προγράμματος. Το Νοέμβριο του 2011 ορκίστηκε υπουργός Εξωτερικών στη μεταβατική κυβέρνηση συνεργασίας του Λουκά Παπαδήμου.

Διετέλεσε:

Υφυπουργός Συντονισμού (28/11/1977-10/05/1980)

Υπουργός Εμπορίου (10/05/1980-11/10/1980)

Υπουργός Ανευ Χαρτοφυλακίου (11/10/1980-17/09/1981)

Υπουργός Ανευ Χαρτοφυλακίου (17/09/1981-21/10/1981)

Υπουργός Γεωργίας (02/07/1989-12/10/1989)

Υπουργός Γεωργίας (23/11/1989-13/02/1990)

Υπουργός Βιομηχανίας, Ενέργειας, Τεχνολογίας (11/04/1990-29/07/1991)

Υπουργός Εξωτερικών (11/11/2011-17/05/2012)

Είναι παντρεμένος με την Άλκηστη Κοντού κι έχουν δυο γιους και μία κόρη.